title: Regulamentul de punere în aplicare (UE) 2015/49 al Comisiei din 14 ianuarie 2015 de modificare a Regulamentului de punere în aplicare (UE) nr. 1106/2013 al Consiliului de instituire a unei taxe antidumping definitive și de percepere definitivă a taxei provizorii aplicate importurilor de anumite tipuri de sârmă din oțel inoxidabil originare din India și de modificare a Regulamentului de punere în aplicare (UE) nr. 861/2013 al Consiliului de instituire a unei taxe compensatorii definitive și de percepere definitivă a taxei provizorii aplicate importurilor de anumite tipuri de sârmă din oțel inoxidabil originare din India

text:
               15.1.2015

               RO

               Jurnalul Oficial al Uniunii Europene

               L 9/17

         REGULAMENTUL DE PUNERE ÎN APLICARE (UE) 2015/49 AL COMISIEI
   din 14 ianuarie 2015
   de modificare a Regulamentului de punere în aplicare (UE) nr. 1106/2013 al Consiliului de instituire a unei taxe antidumping definitive și de percepere definitivă a taxei provizorii aplicate importurilor de anumite tipuri de sârmă din oțel inoxidabil originare din India și de modificare a Regulamentului de punere în aplicare (UE) nr. 861/2013 al Consiliului de instituire a unei taxe compensatorii definitive și de percepere definitivă a taxei provizorii aplicate importurilor de anumite tipuri de sârmă din oțel inoxidabil originare din India
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1225/2009 al Consiliului din 30 noiembrie 2009 privind protecția împotriva importurilor care fac obiectul unui dumping din partea țărilor care nu sunt membre ale Comunității Europene (1) (denumit în continuare „regulamentul de bază”),
   având în vedere Regulamentul de punere în aplicare (UE) nr. 1106/2013 al Consiliului din 5 noiembrie 2013 de instituire a unei taxe antidumping definitive și de percepere definitivă a taxei provizorii aplicate importurilor de anumite tipuri de sârmă din oțel inoxidabil originare din India (2), în special articolul 2,
   întrucât:
   A.   MĂSURILE ÎN VIGOARE

               (1)

               Prin Regulamentul (UE) nr. 1106/2013, Consiliul a instituit o taxă antidumping definitivă la importurile în Uniune de sârmă din oțel inoxidabil cu un conținut din greutate:

                           —

                           de minimum 2,5 % nichel, alta decât sârma cu un conținut de nichel de minimum 28 %, dar maximum 31 % din greutate și cu un conținut de crom de minimum 20 %, dar maximum 22 %;

                           —

                           de mai puțin de 2,5 % nichel, alta decât sârma cu un conținut de crom de minimum 13 %, dar maximum 25 % din greutate și cu un conținut de aluminiu de minimum 3,5 %, dar maximum 6 %,

                     încadrată în prezent la codurile NC 7223 00 19 și 7223 00 99 și originară din India (denumită în continuare „produsul în cauză”).

               (2)

               În cadrul anchetei care a dus la instituirea unei taxe antidumping definitive, au cooperat numeroși producători-exportatori din India. Prin urmare, Comisia Europeană (denumită în continuare „Comisia”) a selectat un eșantion de producători-exportatori indieni care să fie supuși anchetei.

               (3)

               Consiliul a impus niveluri individuale ale taxei la importurile produsului în cauză de la 0 % până la 12,5 % pentru societățile incluse în eșantion și o taxă medie ponderată de 5 % pentru societățile cooperante neincluse în eșantion.

               (4)

               Consiliul a impus, de asemenea, o taxă la nivel de țară de 12,5 % pentru toate celelalte societăți care fie nu s-au făcut cunoscute, fie nu au cooperat la anchetă.

               (5)

               Articolul 2 din Regulamentul de punere în aplicare (UE) nr. 1106/2013 prevede că, în cazul în care un producător-exportator nou din India furnizează Comisiei dovezi suficiente pentru a arăta că:

                           (a)

                           nu a exportat produsul în cauză în Uniune în cursul perioadei luate în calcul pentru instituirea măsurilor, și anume perioada cuprinsă între 1 aprilie 2011 și 31 martie 2012 (denumită în continuare „perioada de anchetă”);

                           (b)

                           nu este afiliat niciunui exportator sau producător care face obiectul măsurilor antidumping instituite prin regulamentul respectiv; și

                           (c)

                           fie a exportat efectiv către Uniune produsul în cauză după perioada de anchetă, fie și-a asumat o obligație contractuală irevocabilă de a exporta o cantitate importantă de produs în cauză către Uniune după perioada de anchetă,

                     atunci articolul 1 alineatul (2) din regulamentul respectiv poate fi modificat pentru a acorda noului producător-exportator nivelul taxei aplicabile societăților care au cooperat și care nu au fost incluse în eșantion, și anume taxa medie ponderată de 5 %.

         B.   CEREREA DE ACORDARE A TRATAMENTULUI DE NOU PRODUCĂTOR-EXPORTATOR

               (6)

               Societățile indiene Superon Schweisstechnik India Ltd. (denumită în continuare „primul solicitant”) și Anand ARC Ltd. (denumită în continuare „al doilea solicitant”) au cerut să li se acorde nivelul taxei aplicabile societăților cooperante care nu au fost incluse în eșantion („tratament de nou producător-exportator” sau „TNPE”).

               (7)

               S-a efectuat o examinare pentru a determina dacă solicitanții întrunesc criteriile pentru acordarea TNPE în conformitate cu articolul 2 din Regulamentul de punere în aplicare (UE) nr. 1106/2013.

               (8)

               Solicitanților li s-a trimis un chestionar prin care li s-a cerut să furnizeze elemente de probă pentru a dovedi că îndeplinesc toate criteriile menționate mai sus de la articolul 2 din Regulamentul de punere în aplicare (UE) nr. 1106/2013.

               (9)

               Comisia a căutat și a verificat toate informațiile pe care le-a considerat necesare pentru a stabili dacă solicitanții întrunesc cele trei criterii pentru acordarea TNPE. S-au efectuat vizite de verificare la sediile societăților:

                           —

                           Superon Schweisstechnik India Ltd., Gurgaon;

                           —

                           Anand ARC Ltd., Mumbai.

               (10)

               Primul solicitant a prezentat suficiente elemente de probă pentru a demonstra că îndeplinește cele trei criterii menționate la articolul 2 din Regulamentul de punere în aplicare (UE) nr. 1106/2013. Primul solicitant a putut dovedi că:

                           (i)

                           nu a exportat către Uniune produsul în cauză în perioada cuprinsă între 1 aprilie 2011 și 31 martie 2012;

                           (ii)

                           nu este afiliat niciunui exportator sau producător din India care face obiectul măsurilor antidumping instituite prin Regulamentul de punere în aplicare (UE) nr. 1106/2013; și

                           (iii)

                           de fapt, a exportat o cantitate semnificativă de 30 de tone de produs în cauză către Uniune începând cu luna octombrie 2012;

                     și că, prin urmare, i se poate acorda nivelul taxei aplicabile societăților cooperante neincluse în eșantion, și anume 5 %, în conformitate cu articolul 2 din Regulamentul de punere în aplicare (UE) nr. 1106/2013, și ar trebui să fie adăugat în lista producătorilor-exportatori cooperanți din India care nu au fost incluși în eșantion.

               (11)

               Totuși, cel de al doilea solicitant nu a îndeplinit primul criteriu, dat fiind că a exportat produsul în cauză către Uniune în cursul perioadei de anchetă. Prin urmare, cererea sa de acordare a TNPE a fost respinsă.

               (12)

               Comisia a informat solicitanții și industria din Uniune cu privire la concluziile de mai sus și le-a dat posibilitatea să își prezinte observațiile. Nu s-au primit observații.

               (13)

               În temeiul prezentului regulament, societatea Superon Schweisstechnik India Ltd. va primi codul adițional TARIC B781, dat fiind că aceasta va fi adăugată în anexa la Regulamentul de punere în aplicare (UE) nr. 1106/2013. Din motive pur tehnice de integrare în TARIC (Tariful vamal integrat al Uniunii Europene), același cod ar trebui să fie aplicabil și în cazul taxei compensatorii în vigoare pentru societatea respectivă, instituită prin Regulamentul de punere în aplicare (UE) nr. 861/2013 al Consiliului (3),

         ADOPTĂ PREZENTUL REGULAMENT:
   Articolul 1
   Următoarea societate este adăugată în lista producătorilor-exportatori cooperanți din India neincluși în eșantion (cod adițional TARIC B781) din anexa la Regulamentul de punere în aplicare (UE) nr. 1106/2013:

               Societate

               Oraș

               Superon Schweisstechnik India Ltd.

               Gurgaon, Haryana, India

         Articolul 2
   Rubrica „B999” din tabelul de la articolul 1 alineatul (2) din Regulamentul de punere în aplicare (UE) nr. 861/2013 al Consiliului este înlocuită cu: „B999 (Pentru societatea Superon Schweisstechnik India Ltd., Gurgaon, Haryana, India, codul adițional TARIC este B781)”.
   Articolul 3
   Prezentul regulament intră în vigoare în ziua următoare datei publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 14 ianuarie 2015.

            Pentru Comisie

            Președintele

         Jean-Claude JUNCKER

      (1)  JO L 343, 22.12.2009, p. 51.

      (2)  JO L 298, 8.11.2013, p. 1.

      (3)  Regulamentul de punere în aplicare (UE) nr. 861/2013 al Consiliului din 2 septembrie 2013 de instituire a unei taxe compensatorii definitive și de percepere definitivă a taxei provizorii aplicate importurilor de anumite tipuri de sârmă din oțel inoxidabil originare din India (JO L 240, 7.9.2013, p. 1).


title: Regulamentul de punere în aplicare (UE) nr. 602/2013 al Comisiei din 24 iunie 2013 de stabilire a valorilor forfetare de import pentru fixarea prețului de intrare pentru anumite fructe și legume

text:
               25.6.2013

               RO

               Jurnalul Oficial al Uniunii Europene

               L 172/23

         REGULAMENTUL DE PUNERE ÎN APLICARE (UE) NR. 602/2013 AL COMISIEI
   din 24 iunie 2013
   de stabilire a valorilor forfetare de import pentru fixarea prețului de intrare pentru anumite fructe și legume
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1),
   având în vedere Regulamentul de punere în aplicare (UE) nr. 543/2011 al Comisiei din 7 iunie 2011 de stabilire a normelor de aplicare a Regulamentului (CE) nr. 1234/2007 al Consiliului în sectorul fructelor și legumelor și în sectorul fructelor și legumelor procesate (2), în special articolul 136 alineatul (1),
   întrucât:

               (1)

               Regulamentul de punere în aplicare (UE) nr. 543/2011 prevede, ca urmare a rezultatelor negocierilor comerciale multilaterale din cadrul Rundei Uruguay, criteriile pentru stabilirea de către Comisie a valorilor forfetare de import din țări terțe pentru produsele și perioadele menționate în partea A din anexa XVI la regulamentul respectiv.

               (2)

               Valoarea forfetară de import se calculează în fiecare zi lucrătoare, în conformitate cu articolul 136 alineatul (1) din Regulamentul de punere în aplicare (UE) nr. 543/2011, ținând seama de datele zilnice variabile. Prin urmare, prezentul regulament trebuie să intre în vigoare la data publicării în Jurnalul Oficial al Uniunii Europene,

         ADOPTĂ PREZENTUL REGULAMENT:
   Articolul 1
   Valorile forfetare de import prevăzute la articolul 136 din Regulamentul de punere în aplicare (UE) nr. 543/2011 sunt stabilite în anexa la prezentul regulament.
   Articolul 2
   Prezentul regulament intră în vigoare la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 24 iunie 2013.

            Pentru Comisie, pentru președinte

         Jerzy PLEWA

            Director general pentru agricultură și dezvoltare rurală

      (1)  JO L 299, 16.11.2007, p. 1.

      (2)  JO L 157, 15.6.2011, p. 1.

      ANEXĂ
      Valorile forfetare de import pentru fixarea prețului de intrare pentru anumite fructe și legume

                  (EUR/100 kg)

                  Codul NC

                  Codul țării terțe (1)

                  Valoarea forfetară de import

                  0702 00 00

                  MK

                  45,1

                  TR

                  98,7

                  ZZ

                  71,9

                  0707 00 05

                  MK

                  27,7

                  TR

                  123,3

                  ZZ

                  75,5

                  0709 93 10

                  MA

                  102,6

                  TR

                  127,0

                  ZZ

                  114,8

                  0805 50 10

                  AR

                  89,4

                  BR

                  96,4

                  TR

                  78,7

                  ZA

                  140,2

                  ZZ

                  101,2

                  0808 10 80

                  AR

                  173,6

                  BR

                  122,2

                  CL

                  133,2

                  CN

                  71,7

                  NZ

                  147,1

                  US

                  156,1

                  UY

                  165,4

                  ZA

                  123,0

                  ZZ

                  136,5

                  0809 10 00

                  IL

                  342,4

                  TR

                  224,5

                  ZZ

                  283,5

                  0809 29 00

                  TR

                  351,0

                  ZZ

                  351,0

                  0809 30

                  TR

                  179,1

                  ZZ

                  179,1

                  0809 40 05

                  CL

                  195,6

                  IL

                  308,9

                  ZA

                  404,4

                  ZZ

                  303,0

         (1)  Nomenclatura țărilor stabilită prin Regulamentul (CE) nr. 1833/2006 al Comisiei (JO L 354, 14.12.2006, p. 19). Codul „ZZ” desemnează „alte origini”.


title: Regulamentul de punere în aplicare (UE) 2016/1922 al Comisiei din 20 octombrie 2016 de înregistrare a unei denumiri în Registrul denumirilor de origine protejate și al indicațiilor geografice protejate [Poularde du Périgord (IGP)]

text:
               4.11.2016

               RO

               Jurnalul Oficial al Uniunii Europene

               L 297/12

         REGULAMENTUL DE PUNERE ÎN APLICARE (UE) 2016/1922 AL COMISIEI
   din 20 octombrie 2016
   de înregistrare a unei denumiri în Registrul denumirilor de origine protejate și al indicațiilor geografice protejate [Poularde du Périgord (IGP)]
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
   întrucât:

               (1)

               În conformitate cu articolul 50 alineatul (2) litera (a) din Regulamentul (UE) nr. 1151/2012, cererea de înregistrare a denumirii „Poularde du Périgord”, depusă de Franța, a fost publicată în Jurnalul Oficial al Uniunii Europene
                   (2).

               (2)

               Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, denumirea „Poularde du Périgord” trebuie, prin urmare, înregistrată,

         ADOPTĂ PREZENTUL REGULAMENT:
   Articolul 1
   Se înregistrează denumirea „Poularde du Périgord” (IGP).
   Denumirea menționată la primul paragraf identifică un produs din Clasa 1.1. Carne (și organe comestibile) proaspete, din anexa XI la Regulamentul de punere în aplicare (UE) nr. 668/2014 al Comisiei (3).
   Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 octombrie 2016.

            Pentru Comisie,

            pentru președinte

         Phil HOGAN

            Membru al Comisiei

      (1)  JO L 343, 14.12.2012, p. 1.

      (2)  JO C 228, 24.6.2016, p. 3.

      (3)  Regulamentul de punere în aplicare (UE) nr. 668/2014 al Comisiei din 13 iunie 2014 de stabilire a normelor de aplicare a Regulamentului (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare (JO L 179, 19.6.2014, p. 36).


title: Regulamentul de punere în aplicare (UE) nr. 1189/2011 al Comisiei din 18 noiembrie 2011 de stabilire a unor norme referitoare la anumite dispoziții din Directiva 2010/24/UE a Consiliului privind asistența reciprocă în materie de recuperare a creanțelor legate de impozite, taxe și alte măsuri

text:
               19.11.2011

               RO

               Jurnalul Oficial al Uniunii Europene

               L 302/16

         REGULAMENTUL DE PUNERE ÎN APLICARE (UE) NR. 1189/2011 AL COMISIEI
   din 18 noiembrie 2011
   de stabilire a unor norme referitoare la anumite dispoziții din Directiva 2010/24/UE a Consiliului privind asistența reciprocă în materie de recuperare a creanțelor legate de impozite, taxe și alte măsuri
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2010/24/UE a Consiliului din 16 martie 2010 privind asistența reciprocă în materie de recuperare a creanțelor legate de impozite, taxe și alte măsuri (1), în special articolul 26,
   întrucât:

               (1)

               Directiva 2010/24/UE a modificat substanțial, în raport cu Directiva 2008/55/CE a Consiliului (2), normele privind asistența reciprocă în materie de recuperare a creanțelor legate de impozite, taxe și alte măsuri, precum și recent stabilitele competențe de executare ale Comisiei. Prin urmare, este necesar să se înlocuiască normele de aplicare în vigoare, adoptate de Comisie, printr-un nou regulament de punere în aplicare.

               (2)

               Pentru a se asigura comunicarea rapidă între autoritățile competente, trebuie adoptate norme privind modalitățile practice și perioadele necesare pentru comunicare între autoritatea solicitată și autoritatea solicitantă.

               (3)

               Pentru a se asigura certitudinea juridică, este necesar să se precizeze că valabilitatea documentelor nu este afectată de transmiterea acestora pe cale electronică.

               (4)

               În vederea confirmării faptului că documentele transmise prin poștă sunt trimise de o autoritate competentă, este necesar să se prevadă norme specifice cu privire la această cale de comunicare.

               (5)

               Pentru a se asigura transmiterea datelor și informațiilor corespunzătoare, trebuie elaborate modele ale formularului standard care însoțește cererea de notificare și ale instrumentului care permite executarea în statul membru solicitat.

               (6)

               Pentru a se asigura certitudinea juridică, este necesar să se menționeze în mod expres efectul juridic al notificărilor efectuate de statul membru solicitat la cererea statului membru solicitant.

               (7)

               Pentru a se asigura certitudinea juridică, este de asemenea necesar să se precizeze că notificarea sau comunicarea instrumentului uniform care permite executarea în statul membru solicitat nu are niciun efect asupra consecințelor notificării instrumentului inițial care permite executarea și că instrumentul revizuit care permite executarea în statul membru solicitat nu are niciun efect asupra creanței inițiale sau asupra instrumentului inițial care permite executarea.

               (8)

               Regulamentul (CE) nr. 1179/2008 al Comisiei din 28 noiembrie 2008 de stabilire a normelor de aplicare a anumitor dispoziții din Directiva 2008/55/CE a Consiliului privind asistența reciprocă în materie de recuperare a creanțelor privind anumite cotizații, drepturi, taxe și alte măsuri (3) trebuie abrogat.

               (9)

               Măsurile prevăzute de prezentul regulament sunt conforme cu avizul Comitetului de recuperare,

         ADOPTĂ PREZENTUL REGULAMENT:
   CAPITOLUL I

      DISPOZIȚII GENERALE

   Articolul 1
   Prezentul regulament stabilește normele de aplicare a articolului 5 alineatul (1), a articolului 8, a articolului 10, a articolului 12 alineatul (1), a articolului 13 alineatele (2), (3), (4) și (5), a articolului 15, a articolului 16 alineatul (1) și a articolului 21 alineatul (1) din Directiva 2010/24/UE, inclusiv normele privind conversia și transferul sumelor recuperate, precum și mijloacele de comunicare între autorități.
   Articolul 2
   1.   Toate cererile de informații, de notificare, de recuperare sau de măsuri asigurătorii în temeiul articolului 5 alineatul (1), al articolului 8, al articolului 10 și al articolului 16 alineatul (1) din Directiva 2010/24/UE (denumite în continuare „cereri de asistență”) și toate instrumentele, formularele și alte documente care le însoțesc, precum și orice alte informații comunicate cu privire la cererile respective se trimit prin rețeaua RCC, cu excepția cazului în care acest lucru nu este posibil din motive tehnice.
   2.   Documentele transmise în format electronic sau pe suport de hârtie sunt considerate ca având același efect juridic ca și documentele trimise prin poștă.
   3.   În cazul în care nu poate fi transmisă prin rețeaua RCC, cererea se transmite prin poștă. În acest caz, se aplică următoarele reguli:

               (a)

               cererea este semnată de un reprezentant al autorității solicitante, autorizat în mod corespunzător să formuleze o astfel de cerere;

               (b)

               formularul-tip care însoțește cererea de notificare, menționat la articolul 8 alineatul (1) al doilea paragraf din Directiva 2010/24/UE (denumit în continuare „formularul uniform de notificare”), sau instrumentul uniform care permite executarea în statul membru solicitat, menționat la articolul 12 din aceeași directivă, este semnat de un reprezentant al autorității solicitante, autorizat în mod corespunzător;

               (c)

               dacă cererea este însoțită de o copie a unui alt document decât formularul uniform de notificare sau instrumentul uniform care permite executarea în statul membru solicitat, autoritatea solicitantă certifică conformitatea acestei copii cu originalul, specificând pe copia respectivă, în limba oficială sau într-una din limbile oficiale ale statului membru pe teritoriul căruia se află, mențiunea „Copie certificată conformă cu originalul”, numele funcționarului care o certifică și data certificării.

         În scopul aplicării primului paragraf litera (b), statele membre utilizează formularul uniform de notificare întocmit în conformitate cu modelul prevăzut în anexa I la prezentul regulament și instrumentul uniform care permite executarea în statul membru solicitat, elaborat în conformitate cu modelul prevăzut în anexa II la prezentul regulament.
   4.   Dacă formularul uniform de notificare sau instrumentul uniform care permite executarea în statul membru solicitat sunt transmise prin mijloace electronice, structura și formatul acestora pot fi adaptate la cerințele sistemului de comunicații electronice în scopul facilitării comunicării dintre autoritățile competente, cu condiția ca setul de date și informații care fac obiectul comunicațiilor respective să nu sufere modificări substanțiale în raport cu modelele prevăzute în anexele I și II.
   Articolul 3
   1.   Autoritatea solicitantă poate formula o cerere de asistență fie pentru o singură creanță, fie pentru mai multe creanțe, dacă acestea pot fi recuperate de la una și aceeași persoană.
   2.   Cererea de informații, de recuperare sau de măsuri asigurătorii poate viza pe oricare dintre următoarele persoane:

               (a)

               debitorul principal sau un codebitor;

               (b)

               o altă persoană decât (co)debitorul, responsabilă cu plata impozitelor, a taxelor și a altor măsuri, sau cu alte creanțe legate de respectivele impozite, taxe și alte măsuri, în temeiul legislației în vigoare în statul membru pe teritoriul căruia se află autoritatea solicitantă;

               (c)

               orice terț care deține active aparținând persoanelor menționate la litera (a) sau (b) sau care are datorii față de acestea.

         Articolul 4
   Informațiile și alte elemente comunicate de autoritatea solicitată autorității solicitante în temeiul articolului 5 alineatul (1), al articolului 8, al articolului 10 și al articolului 16 alineatul (1) din Directiva 2010/24/UE se transmit în limba oficială sau în una dintre limbile oficiale ale statului membru al autorității solicitate sau într-o altă limbă convenită între autoritatea solicitantă și autoritatea solicitată.
   Articolul 5
   Dacă autoritatea solicitată refuză să proceseze o cerere de asistență, aceasta îi notifică autorității solicitante motivele refuzului, indicând dispozițiile Directivei 2010/24/UE pe care se bazează. Autoritatea solicitată transmite notificarea respectivă de îndată ce adoptă o decizie în acest sens și, în orice caz, în termen de o lună de la data confirmării primirii cererii.
   Articolul 6
   În fiecare cerere de informații, de recuperare sau de măsuri asigurătorii trebuie să se precizeze dacă o cerere similară a mai fost adresată unei alte autorități.
   CAPITOLUL II

      CERERILE DE INFORMAȚII

   Articolul 7
   Autoritatea solicitată confirmă primirea cererii de informații în cel mai scurt timp posibil și, în orice caz, în termen de șapte zile calendaristice de la data primirii.
   După primirea cererii, autoritatea solicitată cere autorității solicitante, dacă este cazul, să îi furnizeze toate informațiile suplimentare necesare. Autoritatea solicitantă furnizează toate informațiile suplimentare necesare la care are acces în mod normal.
   Articolul 8
   1.   Autoritatea solicitată transmite autorității solicitante informațiile cerute pe măsură ce le obține.
   2.   Dacă, în anumite cazuri particulare, totalitatea informațiilor sau o parte dintre acestea nu pot fi obținute într-un termen rezonabil, autoritatea solicitată informează în acest sens autoritatea solicitantă, precizând motivele.
   În orice caz, la expirarea unui termen de șase luni de la data confirmării primirii cererii, autoritatea solicitată informează autoritatea solicitantă cu privire la rezultatul cercetărilor pe care le-a efectuat pentru obținerea informațiilor cerute.
   Pe baza informațiilor primite din partea autorității solicitate, autoritatea solicitantă îi poate cere acesteia să își continue cercetările. Cererea respectivă se transmite în termen de două luni de la data notificării rezultatului cercetărilor efectuate de autoritatea solicitată și este procesată de autoritatea solicitată conform dispozițiilor aplicabile cererii inițiale.
   Articolul 9
   Autoritatea solicitantă poate să retragă în orice moment cererea de informații pe care a transmis-o autorității solicitate. Decizia de retragere se comunică autorității solicitate.
   CAPITOLUL III

      CERERILE DE NOTIFICARE

   Articolul 10
   1.   Cererea de notificare include originalul sau o copie certificată a fiecărui document a cărui notificare se solicită.
   Formularul uniform de notificare ce însoțește cererea în temeiul articolului 8 alineatul (1) al doilea paragraf din Directiva 2010/24/UE se completează de către autoritatea solicitantă sau sub responsabilitatea acesteia. Formularul respectiv furnizează destinatarului informații cu privire la documentele pentru care a fost solicitată asistența pentru notificare.
   2.   În ceea ce privește informațiile menționate în formularul uniform de notificare, se aplică următoarele reguli:

               (a)

               valoarea creanței se menționează în măsura în care a fost deja stabilită;

               (b)

               perioada în care trebuie efectuată notificarea poate fi indicată prin menționarea datei până la care autoritatea solicitantă dorește ca notificarea să fie efectuată.

         Articolul 11
   Cererea de notificare poate face referire la oricare dintre persoanele menționate la articolul 3 litera (c) din Directiva 2010/24/UE care, în conformitate cu legislația în vigoare în statul membru solicitant, trebuie să fie informată în legătură cu orice document care o privește.
   Articolul 12
   1.   Autoritatea solicitată confirmă primirea cererii de notificare în cel mai scurt timp posibil și, în orice caz, în termen de șapte zile calendaristice de la data primirii.
   După primirea cererii de notificare, autoritatea solicitată ia măsurile necesare pentru efectuarea notificării în conformitate cu legislația în vigoare în statul membru pe teritoriul căruia se află.
   Dacă este necesar și fără a aduce atingere datei limită de notificare indicate în cererea de notificare, autoritatea solicitată cere autorității solicitante să îi furnizeze informații suplimentare.
   Autoritatea solicitantă furnizează toate informațiile suplimentare la care are acces în mod normal.
   2.   De îndată ce notificarea a fost efectuată, autoritatea solicitată informează autoritatea solicitantă cu privire la data notificării, certificând notificarea în formularul de cerere trimis ca răspuns autorității solicitante.
   Articolul 13
   1.   O notificare efectuată de statul membru solicitat în conformitate cu actele cu putere de lege și cu practicile administrative naționale în vigoare în statul respectiv este considerată ca având același efect în statul membru solicitant ca și când ar fi fost realizată de statul membru solicitant, în conformitate cu actele cu putere de lege și cu practicile administrative naționale în vigoare în statul membru solicitant.
   2.   Notificarea unui document referitor la două sau mai multe tipuri de impozit, taxă sau altă măsură este considerată valabilă dacă este efectuată de o autoritate din statul membru solicitat care este competentă în ceea ce privește cel puțin unul/una dintre impozitele, taxele sau alte măsuri menționate în documentul notificat, cu condiția ca legislația națională a statului membru solicitat să permită acest lucru.
   Articolul 14
   În scopul efectuării notificării, statul membru solicitat poate utiliza formularul uniform de notificare menționat la articolul 10 alineatul (1) în limba sa oficială sau într-una din limbile sale oficiale, în conformitate cu legislația sa internă.
   CAPITOLUL IV

      CERERILE DE RECUPERARE SAU DE MĂSURI ASIGURĂTORII

   Articolul 15
   Cererile de recuperare sau de măsuri asigurătorii includ o declarație privind îndeplinirea condițiilor prevăzute de Directiva 2010/24/UE pentru inițierea procedurii de asistență reciprocă.
   Articolul 16
   1.   Instrumentul uniform care permite executarea în statul membru solicitat, care însoțește cererea de recuperare sau de măsuri asigurătorii se completează de către autoritatea solicitantă sau sub responsabilitatea acesteia, pe baza instrumentului inițial care permite executarea în statul membru solicitant.
   Sancțiunile administrative, amenzile, redevențele și suprataxele menționate la articolul 2 alineatul (2) litera (a) din Directiva 2010/24/UE, precum și dobânzile și costurile menționate la articolul 2 alineatul (2) litera (c) din directiva respectivă, care, în conformitate cu normele în vigoare în statul membru solicitant, pot fi datorate în perioada cuprinsă între data elaborării instrumentului inițial care permite executarea și data anterioară celei la care este trimisă cererea de recuperare, pot fi adăugate în instrumentul uniform care permite executarea în statul membru solicitat.
   2.   Un instrument uniform unic care permite executarea în statul membru solicitat poate fi emis pentru mai multe creanțe și persoane, în concordanță cu instrumentul inițial care permite executarea în statul membru solicitant.
   3.   În măsura în care instrumentele inițiale care permit executarea mai multor creanțe în statul membru solicitant au fost deja înlocuite cu un instrument global care permite executarea tuturor acestor creanțe în statul membru respectiv, instrumentul uniform care permite executarea în statul membru solicitat poate fi elaborat pe baza instrumentelor inițiale care permit executarea în statul membru solicitant sau pe baza respectivului instrument global care reunește toate aceste instrumente inițiale în statul membru solicitant.
   4.   În vederea executării creanțelor pentru a căror recuperare se solicită asistență, statul membru solicitat poate utiliza instrumentul uniform care permite executarea în statul membru respectiv, în limba sa oficială sau într-una din limbile sale oficiale, în conformitate cu legislația sa internă.
   Articolul 17
   Destinatarul cererii de recuperare sau de măsuri asigurătorii nu se poate baza pe notificarea sau comunicarea instrumentului uniform care permite executarea în statul membru solicitat pentru a cere prelungirea sau redeschiderea perioadei de contestare a creanței sau a instrumentului inițial care permite executarea dacă acestea au fost notificate în mod valabil.
   Articolul 18
   1.   Dacă moneda statului membru solicitat este diferită de moneda statului membru solicitant, autoritatea solicitantă indică valoarea creanței de recuperat în ambele monede.
   2.   Rata de schimb care trebuie utilizată în scopul acordării asistenței pentru recuperare este ultima rată de schimb publicată în Jurnalul Oficial al Uniunii Europene înainte de data la care a fost trimisă cererea.
   Articolul 19
   1.   Autoritatea solicitată confirmă primirea cererii în cel mai scurt timp posibil sau, în orice caz, în termen de șapte zile calendaristice de la data primirii cererii de recuperare sau de măsuri asigurătorii.
   2.   Dacă este necesar, autoritatea solicitată poate cere autorității solicitante să furnizeze informații suplimentare sau să completeze instrumentul uniform care permite executarea în statul membru solicitat. Autoritatea solicitantă furnizează toate informațiile suplimentare necesare la care are acces în mod normal.
   Articolul 20
   1.   Dacă, în anumite cazuri particulare, întreaga creanță sau o parte a acesteia nu poate fi recuperată sau dacă nu se pot lua măsuri asigurătorii într-un termen rezonabil, autoritatea solicitată informează în acest sens autoritatea solicitantă, precizând motivele.
   Pe baza informațiilor primite din partea autorității solicitate, autoritatea solicitantă îi poate cere acesteia să redeschidă procedura de recuperare sau de instituire a unor măsuri asigurătorii. Cererea în cauză se transmite în termen de două luni de la data la care a fost primită notificarea rezultatului procedurii respective și este soluționată de autoritatea solicitată în conformitate cu dispozițiile aplicabile cererii inițiale.
   2.   Cel târziu la expirarea fiecărei perioade de șase luni de la data la care a fost confirmată primirea cererii, autoritatea solicitată informează autoritatea solicitantă cu privire la stadiul sau la rezultatul procedurii de recuperare sau de instituire a unor măsuri asigurătorii.
   Articolul 21
   1.   Autoritatea solicitantă notifică autorității solicitate orice acțiune intentată în statul membru al autorității solicitante în scopul contestării creanței sau a instrumentului care permite executarea acesteia, de îndată ce a fost informată cu privire la acțiunea respectivă.
   2.   În cazul în care actele cu putere de lege și practicile administrative din statul membru solicitat nu permit instituirea măsurilor asigurătorii sau recuperarea solicitată în temeiul articolului 14 alineatul (4) al doilea și al treilea paragraf din Directiva 2010/24/UE, autoritatea solicitată informează autoritatea solicitantă cu privire la acest fapt, în cel mai scurt timp posibil și, în orice caz, în termen de o lună de la data primirii notificării menționate la alineatul (1).
   3.   Autoritatea solicitată notifică autorității solicitante orice măsură luată în statul membru solicitat pentru rambursarea sumelor recuperate sau pentru compensare în ceea ce privește recuperarea creanțelor contestate în temeiul articolului 14 alineatul (4) al treilea paragraf din Directiva 2010/24/UE, de îndată ce a fost informată cu privire la măsura respectivă.
   În măsura posibilităților, autoritatea solicitată implică autoritatea solicitantă în procedurile de regularizare a sumei de rambursat și a compensației datorate. La cererea motivată a autorității solicitate, autoritatea solicitantă transferă sumele rambursate și compensația plătită, în termen de două luni de la data primirii cererii în cauză.
   Articolul 22
   1.   Dacă cererea de recuperare sau de măsuri asiguratorii rămâne fără obiect ca urmare a plătirii creanței, a anulării acesteia sau din orice alt motiv, autoritatea solicitantă informează de îndată autoritatea solicitată cu privire la acest lucru, pentru ca acesta din urmă să poată opri acțiunea pe care a întreprins-o.
   2.   Dacă valoarea creanței care face obiectul cererii de recuperare sau de măsuri asigurătorii este ajustată printr-o decizie a organismului competent menționat la articolul 14 alineatul (1) din Directiva 2010/24/UE, autoritatea solicitantă informează autoritatea solicitată cu privire la decizia respectivă și, dacă se solicită recuperarea, comunică un instrument uniform revizuit care permite executarea în statul membru solicitat. Acest instrument uniform revizuit care permite executarea în statul membru solicitat este elaborat de autoritatea solicitantă sau sub responsabilitatea acesteia, pe baza deciziei de ajustare a valorii creanței.
   3.   Instrumentul uniform revizuit care permite executarea în statul membru solicitat nu are nicio consecință asupra posibilităților de contestare a creanței inițiale, a instrumentului inițial care permite executarea în statul membru solicitant sau a deciziei menționate la alineatul precedent.
   4.   Dacă ajustarea menționată la alineatul (2) determină o reducere a valorii creanței, autoritatea solicitată continuă acțiunea pe care a întreprins-o în vederea recuperării sau în vederea instituirii de măsuri asigurătorii, acțiunea limitându-se însă la suma rămasă de perceput.
   Dacă, în momentul în care este informată cu privire la reducerea valorii creanței, autoritatea solicitată a recuperat deja o sumă care depășește valoarea sumei rămase de perceput, fără să fi inițiat procedura de transfer prevăzută la articolul 23, autoritatea solicitată rambursează beneficiarului de drept suma plătită în plus.
   5.   Dacă ajustarea menționată la alineatul (2) determină o creștere a valorii creanței, autoritatea solicitantă poate adresa autorității solicitate o cerere suplimentară de recuperare sau de măsuri asigurătorii.
   În măsura posibilităților, autoritatea solicitată soluționează cererea suplimentară laolaltă cu cererea inițială a autorității solicitante. Dacă, având în vedere stadiul în care se află procedura în curs, nu se poate face conexiunea între cererea suplimentară și cererea inițială, autoritatea solicitată nu dă curs cererii suplimentare decât dacă aceasta are ca obiect o sumă mai mare sau egală cu suma prevăzută la articolul 18 alineatul (3) din Directiva 2010/24/UE.
   6.   Pentru conversia valorii creanței rezultate în urma ajustării menționate la alineatul (2) în moneda statului membru al autorității solicitate, autoritatea solicitantă aplică rata de schimb utilizată în cererea sa inițială.
   Articolul 23
   1.   Sumele care trebuie remise autorității solicitante, în conformitate cu articolul 13 alineatul (5) din Directiva 2010/24/UE, se transferă autorității solicitante în moneda statului membru solicitat.
   Transferul sumelor recuperate trebuie să aibă loc în termen de două luni de la data la care s-a efectuat recuperarea.
   Cu toate acestea, dacă măsurile de recuperare aplicate de autoritatea solicitată sunt contestate dintr-un motiv care nu ține de responsabilitatea statului membru solicitant, autoritatea solicitată poate să nu transfere nicio sumă recuperată în legătură cu creanța statului membru solicitant până la soluționarea litigiului, dacă sunt îndeplinite simultan următoarele condiții:

               (a)

               autoritatea solicitată consideră că este probabil ca rezultatul acestei contestații să fie favorabil părții în cauză și

               (b)

               autoritatea solicitantă nu a declarat că va rambursa sumele deja transferate dacă rezultatul contestației respective este favorabil părții în cauză.

         Dacă autoritatea solicitantă a făcut o declarație de rambursare în conformitate cu al treilea paragraf litera (b), aceasta restituie sumele recuperate care au fost deja transferate de către autoritatea solicitată, în termen de o lună de la primirea cererii de rambursare. În acest caz, orice altă compensație datorată trebuie plătită exclusiv de către autoritatea solicitată.
   2.   Autoritățile competente ale statelor membre pot conveni asupra altor dispoziții cu privire la transferul unor sume inferioare pragului aplicat în conformitate cu articolul 18 alineatul (3) din Directiva 2010/24/UE.
   Articolul 24
   Indiferent de sumele percepute ca dobânzi de către autoritatea solicitată în conformitate cu articolul 13 alineatul (4) din Directiva 2010/24/UE, o creanță este considerată ca fiind recuperată proporțional cu recuperarea valorii exprimate în moneda națională a statului membru al autorității solicitate, pe baza ratei de schimb menționate la articolul 18 alineatul (2) din prezentul regulament.
   CAPITOLUL V

      DISPOZIȚII FINALE

   Articolul 25
   Regulamentul (CE) nr. 1179/2008 se abrogă.
   Articolul 26
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Prezentul regulament se aplică începând cu 1 ianuarie 2012.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 18 noiembrie 2011.

            Pentru Comisie

            Președintele

         José Manuel BARROSO

      (1)  JO L 84, 31.3.2010, p. 1.

      (2)  JO L 150, 10.6.2008, p. 28.

      (3)  JO L 319, 29.11.2008, p. 21.

      ANEXA I

         Formular uniform de notificare conținând informații cu privire la documentul (documentele) notificat (notificate) (a se transmite destinatarului notificării)
          (1)

      Prezentul document însoțește documentul (documentele) notificat (notificate) de către autoritatea competentă din [numele statului membru solicitat].
      Prezenta notificare vizează documentele autorităților competente din [numele statului membru solicitant], care a solicitat asistență pentru notificare, în conformitate cu articolul 8 din Directiva 2010/24/UE a Consiliului din 16 martie 2010.
      A.   IDENTIFICAREA DESTINATARULUI NOTIFICĂRII

                  1.

                  Nume:

                     2.

                  Adresa:

                     3.

                  Data nașterii:

                     4.

                  Locul nașterii:

            B.   SCOPUL NOTIFICĂRII

                  1.

                  Prezenta notificare are drept scop:

                              

                              informarea destinatarului cu privire la documentul (documentele) la care este anexat prezentul document de informare.

                              

                              întreruperea perioadei de prescripție în ceea ce privește creanța (creanțele) menționată (menționate) în documentul (documentele) notificat (notificate).

                              

                              confirmarea către destinatar a obligației acestuia de a plăti sumele menționate la punctul C.

                        De reținut că, în caz de neplată, autoritățile pot lua măsuri de executare și/sau asigurătorii pentru a garanta recuperarea creanței (creanțelor). Acest lucru poate determina costuri suplimentare din partea destinatarului.
                  Sunteți destinatarul prezentei notificări în calitate de:

                              

                              debitor principal

                              

                              codebitor

                              

                              o altă persoană decât (co)debitorul, responsabilă cu plata impozitelor, a taxelor și a altor măsuri, sau cu alte creanțe legate de aceste impozite, taxe și alte măsuri, în temeiul legislației în vigoare în statul membru solicitant

                              

                              o altă persoană decât (co)debitorul, care deține active aparținând (co)debitorului sau oricărei alte persoane responsabile, sau având datorii față de aceștia

                              

                              un terț care poate fi afectat de măsurile de executare ce vizează alte persoane.

                     [Următoarele informații vor fi comunicate dacă destinatarul notificării este o altă persoană decât (co)debitorul, care deține active aparținând (co)debitorului sau oricărei alte persoane responsabile sau având datorii față de aceștia, sau un terț care poate fi afectat de măsurile de executare ce vizează alte persoane: documentele notificate vizează creanțe legate de impozite și taxe, pentru care este (sunt) responsabilă (responsabile) persoana (persoanele) următoare: [nume și adresă (cunoscute sau presupuse)].

                  2.

                  Autoritatea solicitantă din [numele statului membru solicitant] a invitat autoritățile competente din [numele statului membru solicitat] să efectueze prezenta notificare până la [data]. De reținut că această dată nu este legată în mod specific de vreo perioadă de prescripție.

            C.   DESCRIEREA DOCUMENTULUI (DOCUMENTELOR) NOTIFICAT (NOTIFICATE)

                  1.

                  Număr de referință:
                  Data întocmirii:

                  2.

                  Natura documentului notificat:

                              

                              Bază impozabilă

                              

                              Ordin de plată

                              

                              Decizie adoptată în urma unui recurs administrativ

                              

                              Alt documentul administrativ:

                              

                              Hotărâre/ordonanță a:

                              

                              Alt document judiciar

                  3.

                  Denumirea creanței în cauză (în limba statului membru solicitant):

                  4.

                  Natura creanței:

                               a)

                              taxe vamale

                               b)

                              taxă pe valoarea adăugată;

                               c)

                              accize

                               d)

                              impozite pe venit sau capital

                               e)

                              impozite pe primele de asigurare

                               f)

                              impozite pe succesiuni și donații

                               g)

                              impozite și taxe naționale pe bunuri imobile, altele decât cele menționate anterior

                               h)

                              impozite și taxe naționale pe utilizarea sau proprietatea mijloacelor de transport

                               i)

                              alte impozite și taxe percepute de statul solicitant sau în numele acestuia

                               j)

                              impozite și taxe percepute de subdiviziunile teritoriale sau administrative ale statului solicitant sau în numele acestora, cu excepția impozitelor și taxelor percepute de autoritățile locale

                               k)

                              impozite și taxe percepute de autoritățile locale sau în numele acestora

                               l)

                              alte creanțe fiscale

                               m)

                              rambursări, intervenții și alte măsuri care fac parte din sistemul de finanțare integrală sau parțială al Fondului European de Garantare Agricolă (FEGA) și al Fondului European Agricol pentru Dezvoltare Rurală (FEADR), inclusiv sumele care trebuie percepute în cadrul acestor acțiuni, precum și prelevări și alte taxe prevăzute în cadrul organizării comune a pieței din sectorul zahărului

                     5.

                  Valoarea creanței în cauză, în moneda națională a [numele statului membru solicitant]:

                              

                                 Valoarea principală:

                              

                                 Sancțiuni administrative și amenzi:

                              

                                 Dobânzi până la [data]:

                              

                                 Costuri până la [data]:

                              

                                 Redevențe pentru certificate și alte documente similare emise în legătură cu procedurile administrative privind creanța menționată la punctul 3:

                              

                                 Valoarea totală a acestei creanțe:

                     6.

                  Suma menționată la punctul 5 trebuie plătită:

                              

                                 până la:

                              

                                 în termen de [număr] zile calendaristice de la data prezentei notificări

                              

                                 fără întârziere

                     Plata trebuie efectuată către:

                     Referința care trebuie utilizată la efectuarea plății:

                     7.

                  Aveți posibilitatea de a răspunde la documentul (documentele) notificat (notificate) prin prezentul formular.

                              

                              Ultima zi în care poate fi trimis răspunsul:

                              

                              Perioada în care poate fi trimis răspunsul:

                     Denumirea și adresa autorității căreia îi poate fi trimis răspunsul:

                     8.

                  Posibilitate de contestare:

                              

                                 Perioada de contestare a creanței sau a documentului (documentelor) notificat (notificate) a expirat deja.

                              

                                 Ultima zi în care poate fi depusă contestația:

                              

                                 Perioada în care poate fi depusă contestația:

                              

                                 Denumirea și adresa autorității la care poate fi depusă contestația:

                     De reținut că litigiile privind creanța, instrumentul care permite executarea sau orice alt document emis de autoritățile din [numele statului membru solicitant] sunt de competența organismelor competente din [numele statului membru solicitant], în conformitate cu articolul 14 din Directiva 2010/24/UE a Consiliului.

                     Orice litigiu este reglementat de normele procedurale și de normele privind limba aflate în vigoare în [numele statului membru solicitant].

                              

                                 De reținut că recuperarea poate începe înainte de sfârșitul perioadei de contestare.

                  9.

                  Biroul responsabil de documentul (documentele) anexat (anexate):
                  Denumire
                  Adresa

                              

                              Telefon

                              

                              E-mail

                              

                              Limba în care poate fi contactat acest birou

                  10.

                  Mai multe informații cu privire la:

                              

                              documentul (documentele) notificat (notificate)

                              

                              și/sau posibilitatea de a contesta obligațiile

                        se pot obține de la:

                              

                              biroul responsabil de documentul (documentele) anexat (anexate), menționat la punctul C.9.

                              

                              următorul birou:

         (1)  Elementele scrise cu caractere italice sunt opționale.

      ANEXA II

         Instrument uniform care permite executarea în statul membru solicitat
          (1)

         INSTRUMENT UNIFORM CARE PERMITE EXECUTAREA CREANȚELOR CE FAC OBIECTUL DIRECTIVEI 2010/24/UE A CONSILIULUI
      Data emiterii:
         INSTRUMENT UNIFORM REVIZUIT CARE PERMITE EXECUTAREA CREANȚELOR CE FAC OBIECTUL DIRECTIVEI 2010/24/UE A CONSILIULUI

         Data emiterii instrumentului uniform original:

         Data revizuirii:

         Motivul revizuirii:  hotărâre/ordonanță a [numele tribunalului]  decizie administrativă din [data]

      Număr de referință:
      Statul membru al UE în care a fost emis prezentul document:
      Fiecare stat membru al UE poate solicita asistență pentru recuperare din partea altor state membre, în cazul creanțelor neplătite menționate la articolul 2 din Directiva 2010/24/UE a Consiliului din 16 martie 2010.
      Măsurile de recuperare luate de statul membru solicitat se bazează pe:

                  

                  un instrument uniform care permite executarea, în conformitate cu articolul 12 din directiva respectivă.

                  

                  un instrument uniform revizuit care permite executarea, în conformitate cu articolul 15 din directiva respectivă [pentru a ține seama de decizia organismului competent menționat la articolul 14 alineatul (1) din directiva respectivă].

            Prezentul document este instrumentul uniform [revizuit] care permite executarea. Prezentul document se referă la creanța (creanțele) menționată (menționate) mai jos, care rămâne (rămân) neplătită (neplătite) în [numele statului membru solicitant]. Instrumentul inițial care permite executarea acestei (acestor) creanțe a fost notificat în măsura cerută, în temeiul legislației naționale a [numele statului membru solicitant].
      Litigiile cu privire la creanță (creanțe) sunt exclusiv de competența organismelor competente din [numele statului membru solicitant], în conformitate cu articolul 14 din Directiva 2010/24/UE. Orice acțiune de acest fel trebuie înaintată organismelor respective, în conformitate cu normele procedurale și cu normele privind limba aflate în vigoare în [numele statului membru solicitant].
      INFORMAȚII PRIVIND CREANȚA (CREANȚELE) ȘI PERSOANA (PERSOANELE) VIZATE
      IDENTIFICAREA CREANȚEI

                  1.

                  Referință:

                  2.

                  Natura creanței:

                               a)

                              taxe vamale

                               b)

                              taxă pe valoarea adăugată;

                               c)

                              accize

                               d)

                              impozite pe venit sau capital

                               e)

                              impozite pe primele de asigurare

                               f)

                              impozite pe succesiuni și donații

                               g)

                              impozite și taxe naționale pe bunuri imobile, altele decât cele menționate anterior

                               h)

                              impozite și taxe naționale pe utilizarea sau proprietatea mijloacelor de transport

                               i)

                              alte impozite și taxe percepute de statul (solicitant) în cauză sau în numele acestuia

                               j)

                              impozite și taxe percepute de subdiviziunile teritoriale sau administrative ale statului (solicitant) sau în numele acestora, cu excepția impozitelor și taxelor percepute de autoritățile locale

                               k)

                              impozite și taxe percepute de autoritățile locale sau în numele acestora

                               l)

                              alte creanțe fiscale

                               m)

                              rambursări, intervenții și alte măsuri care fac parte din sistemul de finanțare integrală sau parțială al Fondului European de Garantare Agricolă (FEGA) și al Fondului European Agricol pentru Dezvoltare Rurală (FEADR), inclusiv sumele care trebuie percepute în cadrul acestor acțiuni, precum și prelevări și alte taxe prevăzute în cadrul organizării comune a pieței din sectorul zahărului

                  3.

                  Denumirea impozitului/taxei în cauză:

                  4.

                  Perioada sau data vizată:

                  5.

                  Data constituirii creanței:

                  6.

                  Data la care executarea devine posibilă:

                  7.

                  Valoarea creanței (datorată inițial – încă datorată):

                              

                              valoarea principală:

                              

                              sancțiuni administrative și amenzi:

                              

                              dobânzi până la data anterioară zilei în care este trimisă cererea:

                              

                              costuri până la data anterioară zilei în care este trimisă cererea:

                              

                              redevențe pentru certificate și alte documente similare emise în legătură cu procedurile administrative privind impozitul/taxa în cauză;

                              

                              valoarea totală a acestei creanțe:

                  8.

                  Data notificării instrumentului inițial care permite executarea în [numele statului solicitant]

                  9.

                  Biroul responsabil cu evaluarea creanței: denumirea, adresa și alte date de contact:

                  10.

                  Mai multe informații privind creanța sau posibilitățile de contestare a obligației de plată se pot obține de la:

                              

                              biroul responsabil cu evaluarea creanței, menționat la punctul 9

                              

                              biroul responsabil cu instrumentul uniform care permite executarea: denumirea, adresa și alte date de contact

            IDENTIFICAREA PERSOANEI (PERSOANELOR) VIZATE DE INSTRUMENTUL NAȚIONAL SAU INSTRUMENTELE NAȚIONALE CARE PERMIT EXECUTAREA

                  1.

                  Nume

                  2.

                  Adresa

                  3.

                  Cauza responsabilității:

                              

                              debitor principal

                              

                              codebitor

                              

                              o altă persoană decât (co)debitorul, responsabilă cu plata impozitelor, a taxelor și a altor măsuri, sau cu alte creanțe legate de aceste impozite, taxe și alte măsuri

         (1)  Elementele scrise cu caractere italice sunt opționale.


title: Regulamentul de punere în aplicare (UE) 2015/1060 al Comisiei din 2 iulie 2015 privind autorizarea substanțelor betaină anhidră și clorhidrat de betaină ca aditivi furajeri pentru hrana tuturor speciilor de animale (Text cu relevanță pentru SEE)

text:
               3.7.2015

               RO

               Jurnalul Oficial al Uniunii Europene

               L 174/3

         REGULAMENTUL DE PUNERE ÎN APLICARE (UE) 2015/1060 AL COMISIEI
   din 2 iulie 2015
   privind autorizarea substanțelor betaină anhidră și clorhidrat de betaină ca aditivi furajeri pentru hrana tuturor speciilor de animale
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (1), în special articolul 9 alineatul (2),
   întrucât:

               (1)

               Regulamentul (CE) nr. 1831/2003 prevede autorizarea aditivilor din hrana animalelor, precum și motivele și procedurile de acordare a unei astfel de autorizații. Articolul 10 din regulamentul respectiv prevede reevaluarea aditivilor autorizați în temeiul Directivei 70/524/CEE a Consiliului (2).

               (2)

               În conformitate cu Directiva 70/524/CEE, betaina anhidră și clorhidratul de betaină au fost autorizate fără limită de timp ca aditivi pentru hrana tuturor speciilor de animale. Produsele respective au fost ulterior înscrise în Registrul aditivilor pentru hrana animalelor ca produse existente, în conformitate cu articolul 10 alineatul (1) din Regulamentul (CE) nr. 1831/2003.

               (3)

               În conformitate cu articolul 10 alineatul (2) coroborat cu articolul 7 din Regulamentul (CE) nr. 1831/2003, s-au depus trei cereri pentru reevaluarea betainei anhidre și a clorhidratului de betaină, precum și a preparatelor din aceste substanțe ca aditivi pentru hrana tuturor speciilor de animale și, în conformitate cu articolul 7 din respectivul regulament, pentru o nouă utilizare în apa de băut. Solicitanții au cerut ca aditivii în cauză să fie clasificați în categoria „aditivi nutriționali”. Cererile respective au fost însoțite de informațiile și de documentele necesare în temeiul articolului 7 alineatul (3) din Regulamentul (CE) nr. 1831/2003.

               (4)

               Sfecla de zahăr modificată genetic KM-ØØØH71-4 și furajele obținute din aceasta au fost autorizate pentru a fi introduse pe piață în temeiul Deciziei 2007/692/CE a Comisiei (3). În conformitate cu articolul 9 alineatul (6) din Regulamentul (CE) nr. 1831/2003, autorizarea betainei anhidre produse din sfecla de zahăr modificată genetic KM-ØØØH71-4 trebuie să includă numele titularului autorizației „Trouw Nutrition International B.V.” și identificatorul unic atribuit organismului modificat genetic (OMG).

               (5)

               Autoritatea Europeană pentru Siguranța Alimentară (denumită în continuare „autoritatea”) a concluzionat în avizele sale din 17 aprilie 2013 și 18 aprilie 2013 (4) că, în condițiile propuse de utilizare în hrana pentru animale, betaina anhidră și clorhidratul de betaină nu au efecte adverse asupra sănătății animale și umane sau asupra mediului.

               (6)

               De asemenea, autoritatea a concluzionat că betaina anhidră și clorhidratul de betaină au potențialul de a fi eficace pentru toate speciile de animale. De asemenea, autoritatea a concluzionat că nu există preocupări privind siguranța utilizatorilor. Autoritatea nu consideră că sunt necesare cerințe specifice pentru monitorizarea ulterioară introducerii pe piață. În plus, autoritatea a verificat raportul privind metoda de analiză a aditivilor în hrana pentru animale și în apă, prezentat de laboratorul de referință înființat în temeiul Regulamentului (CE) nr. 1831/2003.

               (7)

               Evaluarea betainei anhidre și a clorhidratului de betaină arată că sunt îndeplinite condițiile de autorizare prevăzute la articolul 5 din Regulamentul (CE) nr. 1831/2003. În consecință, utilizarea acestor substanțe ar trebui să fie autorizată, conform dispozițiilor din anexa la prezentul regulament. Ar trebui stabilite conținuturile maxime recomandate de supliment de betaină anhidră și clorhidrat de betaină în hrana pentru animale și în apa de băut.

               (8)

               Deoarece niciun motiv de siguranță nu impune aplicarea imediată a modificărilor condițiilor de autorizare, este adecvat să se prevadă o perioadă de tranziție pentru a permite părților interesate să se pregătească pentru a îndeplini noile cerințe care decurg din autorizare.

               (9)

               Sfecla de zahăr KM-ØØØH71-4 este autorizată pentru a fi utilizată în producția de alimente, ingrediente alimentare și hrană pentru animale pentru o perioadă de 10 ani de la data notificării Deciziei 2007/692/CE. Decizia menționată a fost notificată titularilor autorizației la 23 octombrie 2007. Perioada de autorizare a betainei anhidre produse din sfecla de zahăr KM-ØØØH71-4 ca aditiv pentru hrana animalelor nu ar trebui să fie mai mare decât perioada de autorizare a sfeclei de zahăr KM-ØØØH71-4.

               (10)

               Măsurile prevăzute în prezentul regulament sunt conforme cu avizul Comitetul permanent pentru plante, animale, produse alimentare și hrană pentru animale,

         ADOPTĂ PREZENTUL REGULAMENT:
   Articolul 1
   Substanțele menționate în anexă, aparținând categoriei „aditivi nutriționali” și grupei funcționale „vitamine, provitamine și substanțe bine definite din punct de vedere chimic, cu efect similar”, se autorizează ca aditivi în hrana animalelor în condițiile prevăzute în anexă.
   Articolul 2
   (1)   Substanțele menționate în anexă și preamestecurile care conțin aceste substanțe, care sunt produse și etichetate înainte de 23 ianuarie 2016, în conformitate cu normele aplicabile înainte de 23 iulie 2015, pot continua să fie introduse pe piață și să fie utilizate până la epuizarea stocurilor existente.
   (2)   Furajele combinate și materiile prime furajere care conțin substanțele menționate în anexă, care sunt produse și etichetate înainte de 23 iulie 2016, în conformitate cu normele aplicabile înainte de 23 iulie 2015, pot continua să fie introduse pe piață și să fie utilizate până la epuizarea stocurilor existente, în cazul în care sunt destinate animalelor de la care se obțin produse alimentare.
   (3)   Furajele combinate și materiile prime furajere care conțin substanțele menționate în anexă, care sunt produse și etichetate înainte de 23 iulie 2017, în conformitate cu normele aplicabile înainte de 23 iulie 2015, pot continua să fie introduse pe piață și să fie utilizate până la epuizarea stocurilor existente, în cazul în care sunt destinate animalelor de la care nu se obțin produse alimentare.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 2 iulie 2015.

            Pentru Comisie

            Președintele

         Jean-Claude JUNCKER

      (1)  JO L 268, 18.10.2003, p. 29.

      (2)  Directiva 70/524/CEE a Consiliului din 23 noiembrie 1970 privind aditivii din hrana animalelor (JO L 270, 14.12.1970, p. 1).

      (3)  Decizia 2007/692/CE a Comisiei din 24 octombrie 2007 de autorizare a introducerii pe piață a produselor alimentare și a furajelor produse din sfecla de zahăr modificată genetic H7-1 (KM-ØØØH71-4) în temeiul Regulamentului (CE) nr. 1829/2003 al Parlamentului European și al Consiliului (JO L 283, 27.10.2007, p. 69).

      (4)  EFSA Journal 2013;11(5):3209; EFSA Journal 2013;11(5):3210; EFSA Journal 2013;11(5):3211.

      ANEXĂ

                  Numărul de identificare al aditivului

                  Numele titularului autorizației

                  Aditiv

                  Compoziție, formulă chimică, descriere, metodă analitică

                  Specie sau categorie de animale

                  Vârsta maximă

                  Conținut minim

                  Conținut maxim

                  Alte dispoziții

                  Sfârșitul perioadei de autorizare

                  mg de substanță activă/kg de furaj complet cu un conținut de umiditate de 12 % sau mg de substanță activă/l de apă

                     Categoria aditivilor nutriționali. Grupa funcțională: vitamine, provitamine și substanțe bine definite din punct de vedere chimic, cu efect similar

                  3a920

                  —

                  Betaină anhidră

                     Compoziția aditivului:

                  Betaină anhidră

                     Caracterizarea substanței active

                  Betaină
                  C5H11NO2

                  Număr CAS: 107-43-7
                  Betaină anhidră, produsă prin sinteză chimică sau prin extracție din melasă și borhot de sfeclă de zahăr, subproduse rezultate din producția zahărului.
                  Criterii de puritate: betaină anhidră (formă solidă) min. 97 % (pe bază anhidră). Betaină anhidră în formă lichidă min. 47 %

                     Metoda analitică
                      (1)

                  Pentru determinarea betainei anhidre în aditivii pentru hrana animalelor, preamestecuri, hrană pentru animale și apă: cromatografie lichidă de înaltă performanță cu detector de indice de refracție (HPLC-RI)

                  Toate speciile de animale

                  —

                  —

                  —

                              1.

                              Betaina anhidră poate fi introdusă pe piață și utilizată ca aditiv care constă dintr-un preparat.

                              2.

                              În instrucțiunile de utilizare a aditivului și a preamestecurilor, se precizează condițiile de depozitare și de stabilitate.

                              3.

                              Aditivul poate fi utilizat în apa de băut.

                              4.

                              Se recomandă să nu se depășească următoarele niveluri de suplimente: 2 000 mg betaină/kg de furaj complet (cu un conținut de umiditate de 12 %) sau 1 000 mg de betaină/l de apă de băut pentru păsări de curte, 700 mg de betaină/l de apă de băut pentru porcine și 250 mg de betaină/l de apă de băut pentru vițeii pentru creștere.

                              5.

                              Dacă suplimentele de betaină se utilizează concomitent în hrana pentru animale și în apa de băut, trebuie avut grijă să nu se depășească nivelurile totale recomandate, luând în considerare nivelurile inerente din hrana pentru animale.

                              6.

                              Pentru siguranța utilizatorilor: în timpul manipulării, utilizatorii poartă mască de protecție respiratorie, ochelari de protecție și mănuși.

                  23.7.2025

                  3a921

                  Trouw Nutrition International B. V.

                  Betaină anhidră produsă din sfeclă de zahăr modificată genetic.

                     Compoziția aditivului

                  Betaină anhidră

                     Caracterizarea substanței active

                  Betaină
                  C5H11NO2

                  Număr CAS: 107-43-7
                  Betaină anhidră, formă solidă, produsă prin extracția din sfecla de zahăr modificată genetic KM-ØØØH71-4.
                  Criterii de puritate: min. 97 % (pe bază anhidră)

                     Metoda analitică
                      (1)

                  Pentru determinarea betainei anhidre în aditivii pentru hrana animalelor, preamestecuri, hrană pentru animale și apă: cromatografie lichidă de înaltă performanță cu detector de indice de refracție (HPLC-RI).

                  Toate speciile de animale

                  —

                  —

                  —

                              1.

                              Betaina anhidră poate fi introdusă pe piață și utilizată ca aditiv care constă dintr-un preparat.

                              2.

                              În instrucțiunile de utilizare a aditivului și a preamestecurilor, se precizează condițiile de depozitare și de stabilitate.

                              3.

                              Aditivul poate fi utilizat în apa de băut.

                              4.

                              Se recomandă să nu se depășească următoarele niveluri de suplimentare: 2 000 mg betaină/kg de furaj complet (cu un conținut de umiditate de 12 %) sau 1 000 mg de betaină/l de apă de băut pentru păsări de curte, 700 mg de betaină/l de apă de băut pentru porcine și 250 mg de betaină/l de apă de băut pentru vițeii pentru creștere.

                              5.

                              Dacă suplimentele de betaină se utilizează concomitent în hrana pentru animale și în apa de băut, trebuie avut grijă să nu se depășească nivelurile totale recomandate, luând în considerare nivelurile inerente din hrana pentru animale.

                              6.

                              Pentru siguranța utilizatorilor: în timpul manipulării, utilizatorii poartă mască de protecție respiratorie, ochelari de protecție și mănuși.

                  23.10.2017

                  3a925

                  —

                  Clorhidrat de betaină

                     Compoziția aditivului

                  Clorhidrat de betaină.

                     Caracterizarea substanței active

                  Clorhidrat de betaină.
                  Formula chimică: C5H11NO2·HCl
                  Număr CAS: 590-46-5
                  Clorhidrat de betaină, formă solidă, produsă prin sinteză chimică.
                  Criterii de puritate: min. 98 % (pe bază anhidră).

                     Metoda analitică
                      (1)

                              —

                              Pentru determinarea clorhidratului de betaină în aditivul pentru hrana animalelor:

                                          1.

                                          Titrare cu acid percloric (US Pharmacopeia 31, Betaine hydrochloride monograph.); sau

                                          2.

                                          cromatografie lichidă de înaltă performanță cu detector de indice de refracție (HPLC-RI).

                              —

                              Pentru determinarea clorhidratului de betaină în preamestecuri, hrană pentru animale și apă: cromatografie lichidă de înaltă performanță cu detector de indice de refracție (HPLC-RI).

                  Toate speciile de animale

                  —

                  —

                  —

                              1.

                              Clorhidratul de betaină poate fi introdus pe piață și utilizat ca aditiv care constă dintr-un preparat.

                              2.

                              În instrucțiunile de utilizare a aditivului și a preamestecurilor, se precizează condițiile de depozitare și de stabilitate.

                              3.

                              Aditivul poate fi utilizat în apa de băut.

                              4.

                              Se recomandă să nu se depășească următoarele niveluri de suplimentare: 2 000 mg betaină/kg de furaj complet (cu un conținut de umiditate de 12 %) sau 1 000 mg de betaină/l de apă de băut pentru păsări de curte, 700 mg de betaină/l de apă de băut pentru porcine și 250 mg de betaină/l de apă de băut pentru vițeii pentru creștere.

                              5.

                              Dacă suplimentele de betaină se utilizează concomitent în hrana pentru animale și în apa de băut, trebuie avut grijă să nu se depășească nivelurile totale recomandate, luând în considerare nivelurile inerente din hrana pentru animale.

                              6.

                              Pentru siguranța utilizatorului: în timpul manipulării, utilizatorii poartă mască de protecție respiratorie, ochelari de protecție și mănuși.

                  23.7.2025

         (1)  Detaliile privind metodele analitice sunt disponibile la următoarea adresă a laboratorului de referință al Uniunii Europene pentru aditivii din hrana animalelor: https://ec.europa.eu/jrc/en/eurl/feed-additives/evaluation-reports


title: Regulamentul de punere în aplicare (UE) nr. 1372/2011 al Comisiei din 21 decembrie 2011 privind neautorizarea substanței active acetoclor în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare și de modificare a Deciziei 2008/934/CE a Comisiei  Text cu relevanță pentru SEE

text:
               22.12.2011

               RO

               Jurnalul Oficial al Uniunii Europene

               L 341/45

         REGULAMENTUL DE PUNERE ÎN APLICARE (UE) NR. 1372/2011 AL COMISIEI
   din 21 decembrie 2011
   privind neautorizarea substanței active acetoclor în conformitate cu Regulamentul (CE) nr. 1107/2009 al Parlamentului European și al Consiliului privind introducerea pe piață a produselor fitosanitare și de modificare a Deciziei 2008/934/CE a Comisiei
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1107/2009 al Parlamentului European și al Consiliului din 21 octombrie 2009 privind introducerea pe piață a produselor fitosanitare și de abrogare a Directivelor 79/117/CEE și 91/414/CEE ale Consiliului (1), în special articolul 13 alineatul (2) și articolul 78 alineatul (2),
   întrucât:

               (1)

               În conformitate cu articolul 80 alineatul (1) litera (c) din Regulamentul (CE) nr. 1107/2009, Directiva 91/414/CEE a Consiliului (2) se aplică, în ceea ce privește procedura și condițiile de autorizare, substanțelor active pentru care a fost stabilit caracterul complet al cererilor în conformitate cu articolul 16 din Regulamentul (CE) nr. 33/2008 al Comisiei din 17 ianuarie 2008 de stabilire a normelor de aplicare a Directivei 91/414/CEE a Consiliului în privința unei proceduri ordinare și a unei proceduri accelerate de evaluare a substanțelor active prevăzute în programul de lucru menționat la articolul 8 alineatul (2) din directiva respectivă, dar care nu au fost incluse în anexa I la aceasta (3). Acetoclor este o substanță activă pentru care a fost stabilit caracterul complet al cererii în conformitate cu regulamentul respectiv.

               (2)

               Regulamentele (CE) nr. 451/2000 (4) și (CE) nr. 1490/2002 (5) ale Comisiei stabilesc normele de punere în aplicare a etapelor a doua și a treia ale programului de lucru menționat la articolul 8 alineatul (2) din Directiva 91/414/CEE, precum și liste de substanțe active care urmează să fie evaluate în vederea eventualei lor includeri în anexa I la Directiva 91/414/CEE. Una dintre aceste liste include substanța acetoclor.

               (3)

               În conformitate cu articolul 3 alineatul (2) din Regulamentul (CE) nr. 1095/2007 al Comisiei din 20 septembrie 2007 de modificare a Regulamentului (CE) nr. 1490/2002 de stabilire a normelor suplimentare de aplicare a etapei a treia a programului de lucru menționat la articolul 8 alineatul (2) din Directiva 91/414/CEE a Consiliului și a Regulamentului (CE) nr. 2229/2004 de stabilire a normelor suplimentare de punere în aplicare a etapei a patra a programului de lucru menționat la articolul 8 alineatul (2) din Directiva 91/414/CEE a Consiliului (6), notificatorul și-a retras sprijinul pentru includerea substanței active respective în anexa I la Directiva 91/414/CEE, în termen de două luni de la intrarea în vigoare a Regulamentului (CE) nr. 1095/2007. În consecință, Decizia 2008/934/CE a Comisiei din 5 decembrie 2008 privind neincluderea anumitor substanțe active în anexa I la Directiva 91/414/CEE a Consiliului, precum și retragerea autorizațiilor pentru produsele de protecție a plantelor care conțin aceste substanțe (7) a fost adoptată privind neincluderea substanței acetoclor.

               (4)

               În temeiul articolului 6 alineatul (2) din Directiva 91/414/CEE, notificatorul inițial (denumit în continuare „solicitantul”) a prezentat o nouă cerere, solicitând aplicarea procedurii accelerate prevăzute la articolele 14-19 din Regulamentul (CE) nr. 33/2008.

               (5)

               Cererea a fost transmisă Spaniei, care a fost desemnată stat membru raportor prin Regulamentul (CE) nr. 1490/2002. Perioada pentru procedura accelerată a fost respectată. Specificația substanței active și utilizările propuse sunt identice cu cele care au făcut obiectul Deciziei 2008/934/CE. Cererea respectivă este conformă, de asemenea, cu celelalte cerințe de fond și de procedură menționate la articolul 15 din Regulamentul (CE) nr. 33/2008.

               (6)

               Spania a evaluat informațiile suplimentare transmise de către solicitant și a pregătit un raport suplimentar. Raportul a fost comunicat Autorității Europene pentru Siguranța Alimentară (denumită în continuare „autoritatea”) și Comisiei la 22 aprilie 2010. Autoritatea a comunicat raportul suplimentar celorlalte state membre și solicitantului pentru observații și a transmis Comisiei observațiile primite. În conformitate cu articolul 20 alineatul (1) din Regulamentul (CE) nr. 33/2008 și la cererea Comisiei, la 18 aprilie 2011, autoritatea a prezentat Comisiei concluzia sa privind evaluarea riscurilor prezentate de substanța acetoclor (8). Proiectul de raport de evaluare, raportul suplimentar și concluzia autorității au fost reexaminate de statele membre și de Comisie în cadrul Comitetului permanent pentru lanțul alimentar și sănătatea animală și au fost finalizate la 11 octombrie 2011, sub forma raportului de reexaminare al Comisiei privind substanța acetoclor.

               (7)

               În cursul evaluării acestei substanțe active, au fost identificate anumite aspecte problematice, în special în ceea ce privește elementele care urmează. A fost identificată o expunere umană potențială peste doza zilnică acceptabilă. În plus, există un potențial de expunere umană la metabolitul din apele de suprafață t-norcloroacetoclor, iar genotoxicitatea acestuia nu poate fi exclusă. Există un risc crescut de contaminare a apelor subterane cu mai mulți metaboliți, un risc crescut pentru organismele acvatice și un risc crescut pe termen lung pentru păsările erbivore. În cele din urmă, informațiile disponibile nu au fost suficiente pentru a trage concluzii cu privire la evaluarea riscului de contaminare a apelor subterane cu metaboliții t-norcloroacetoclor și t-hidroxiacetoclor.

               (8)

               Comisia a invitat solicitantul să își prezinte observațiile privind concluzia autorității. În plus, în conformitate cu articolul 21 alineatul (1) din Regulamentul (CE) nr. 33/2008, Comisia a invitat solicitantul să prezinte observații privind proiectul de raport de reexaminare. Solicitantul și-a prezentat observațiile, acestea fiind examinate cu atenție.

               (9)

               Cu toate acestea, în ciuda argumentelor prezentate de solicitant, aspectele problematice menționate în considerentul 7 nu au putut fi eliminate. În consecință, nu s-a demonstrat faptul că, în condițiile de utilizare propuse, produsele de protecție a plantelor care conțin acetoclor ar îndeplini, în general, cerințele stabilite la articolul 5 alineatul (1) literele (a) și (b) din Directiva 91/414/CEE.

               (10)

               Prin urmare, substanța acetoclor nu ar trebui autorizată, în conformitate cu articolul 13 alineatul (2) din Regulamentul (CE) nr. 1107/2009.

               (11)

               Pentru a oferi statelor membre suficient timp pentru retragerea autorizațiilor produselor de protecție a plantelor care conțin acetoclor, ar trebui acordată o derogare de la Regulamentul (CE) nr. 1490/2002.

               (12)

               În ceea ce privește produsele de protecție a plantelor care conțin acetoclor, în cazul în care statele membre acordă o perioadă de grație în conformitate cu articolul 46 din Regulamentul (CE) nr. 1107/2009, această perioadă ar trebui să expire cel târziu la un an de la retragerea autorizației respective.

               (13)

               Prezentul regulament nu exclude prezentarea unei noi cereri referitoare la acetoclor, în temeiul articolului 7 din Regulamentul (CE) nr. 1107/2009.

               (14)

               Din motive de claritate, rubrica referitoare la acetoclor din anexa la Decizia 2008/934/CE ar trebui eliminată.

               (15)

               Prin urmare, Decizia 2008/934/CE ar trebui modificată în consecință.

               (16)

               Comitetul permanent pentru lanțul alimentar și sănătatea animalelor nu a formulat un aviz. S-a considerat necesar un act de punere în aplicare iar președintele a prezentat proiectul actului de punere de aplicare comitetului de apel în vederea unor deliberări suplimentare. Măsurile prevăzute în prezentul regulament sunt conforme cu avizul comitetului de apel,

         ADOPTĂ PREZENTUL REGULAMENT:
   Articolul 1
   Neautorizarea substanței active
   Substanța activă acetoclor nu se autorizează.
   Articolul 2
   Măsuri tranzitorii
   Prin derogare de la articolul 12 alineatul (3) din Regulamentul (CE) nr. 1490/2002, statele membre se asigură că autorizațiile pentru produsele de protecție a plantelor care conțin acetoclor sunt retrase până la 23 iunie 2012.
   Articolul 3
   Perioada de grație
   Orice perioadă de grație acordată de statele membre în conformitate cu articolul 46 din Regulamentul (CE) nr. 1107/2009 este cât mai scurtă posibil și expiră cel târziu la 12 luni de la retragerea autorizației respective.
   Articolul 4
   Modificarea Deciziei 2008/934/CE
   În anexa la Decizia 2008/934/CE, se elimină rubrica referitoare la „acetoclor”.
   Articolul 5
   Intrarea în vigoare
   Prezentul regulament intră în vigoare în ziua următoare publicării în Jurnalul Oficial al Uniunii Europene.

      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 21 decembrie 2011.

            Pentru Comisie

            Președintele

         José Manuel BARROSO

      (1)  JO L 309, 24.11.2009, p. 1.

      (2)  JO L 230, 19.8.1991, p. 1.

      (3)  JO L 15, 18.1.2008, p. 5.

      (4)  JO L 55, 29.2.2000, p. 25.

      (5)  JO L 224, 21.8.2002, p. 23.

      (6)  JO L 246, 21.9.2007, p. 19.

      (7)  JO L 333, 11.12.2008, p. 11.

      (8)  Autoritatea Europeană pentru Siguranța Alimentară, Conclusion on the peer review of the pesticide risk assessment of the active substance acetochlor (Concluzia evaluării inter pares a riscului utilizării ca pesticid a substanței active acetoclor), EFSA Journal 2011;9(5):2143, [109 pp.]. doi:10.2903/j.efsa.2011.2143. Document disponibil online la adresa: www.efsa.europa.eu/efsajournal.htm.